**Proces - verbal**

**al ședinței extraordinare a Consiliului Județean Vrancea**

**covocată de îndată din data de 29 mai 2025**

În data de 29 mai 2025, la sediul Consiliului Județean Vrancea din Focșani, strada Cuza Vodă nr. 56, a avut loc ședința extraordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici.

Președintele Consiliului Județean Vrancea, domnul Nicușor Halici, a deschis ședința extraordinară, convocată de îndată prin Dispoziția nr. 119 din 27 mai 2025, cu îndeplinirea procedurilor legale în materie. Ședința s-a desfășurat prin mijloace electronice, prin platforma online de video conferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 31 de consilieri județeni din 32 de consilieri județeni în funcție plus președintele Consiliului Județean Vrancea. Absent fiind domnul consilier Crețu Adrian.

Președintele Consiliului Județean Vrancea justifică urgența convocării autoritații în ședință ca urmare a finalizării selecției proiectelor depuse pentru finanțare și necesitatea încheierii Contractelor înainte de începerea acțiunilor/activităților proiectului potrivit Regulamentului privind acordarea finanțării nerambursabile din fondurile bugetului județului Vrancea pentru persoanele fizice sau juridice fără scop patrimonial.

Președintele Consiliului Județean Vrancea a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

Președintele consiliului județean a reamintit consilierilor prezenți obligația de a nu participa la adoptarea proiectului de hotărâre în care ar putea fi în conflict de interese, precizând totodată că nu a fost depus nici un amendament la secretarul general al județului la proiectul de hotărâre supus dezbaterii.

**Ordinea de zi a ședinței a fost aprobată cu unanimitate de voturi.**

**S-a trecut la dezbaterea proiectului de hotărâre înscris pe ordinea de zi:**

**La punctul 1** proiectul privind „ *Încheierea contractelor de finanțare nerambursabilă acordate de Consiliul Județean Vrancea în cadrul* ***Programului anual pentru acordarea de finanțări nerambursabile alocate de la bugetul local al județului Vrancea, pe anul 2025, în conformitate cu prevederile Legii nr. 350/2005****”.*

**Domnul consilier județean Matei Claudiu în calitate de membru al comisiei** de selecție a proiectelor depuse potrivit Legii 350/2005 a felicitat cei 19 reprezentanți ai ONG-urilor și persoanele fizice care au depus proiecte de finanțare. Domnul Matei Claudiu a dorit sa scoată în evidență faptul că anul acesta a fost alocată suma de

500 000 de lei, valorile însumate au ajuns la 1 000 000 de lei comparativ cu suma de 2 000 000 care s-a dovedit a fi un ajutor mult mai mare pentru comunitate.

**Președintele Consiliului Județean Vrancea** a dorit să clarifice situația în ceea privește corectitudinea informațiilor oferite, amintind faptul că valoarea finanțării a fost stabilită și votată împreună cu toți consilierii județeni. Președintele Consiliului Județean Vrancea a scos în evidență și problemele grave care necesită prioritate imediată, provocate de inundatiile din județ evitând risipa financiară. Modificarea regulamentului de finanțare a dus la stoparea cheltuielilor inutile cu artiști, mese și cazări, pierderi, iar suma este suficientă dacă se pune accent pe activitatea în sine și nu pe cheltuieli care nu fac parte din activitatea propriu-zisă.

**Fiind supus votului, proiectul de hotărâre a fost adoptat în unanimitate**. (32 voturi ”pentru”)

Epuizându-se punctele înscrise pe ordinea de zi, președintele Consiliului Județean, domnul Nicușor Halici, a declarat închise lucrările ședinței extraordinare a Consiliului Județean Vrancea din 29 mai 2025.

 **Președintele**

 **Consiliului Județean Vrancea**

 **Nicușor HALICI**

 **Secretarul general al județului**

 **Raluca Dan**